Document ID: 32006D0238

KOMISSION PÄÄTÖS,
tehty 9 päivänä marraskuuta 2005,
toimenpiteestä, jonka Ranska on toteuttanut Mines de Potasse d’Alsacen hyväksi
(tiedoksiannettu numerolla K(2005) 4204)
(Ainoastaan ranskankielinen teksti on todistusvoimainen)
(ETA:n kannalta merkityksellinen teksti)
(2006/238/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,
ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,
on mainittujen artiklojen mukaisesti kehottanut asianomaisia esittämään huomautuksensa (1) ja ottanut huomioon nämä huomautukset,
sekä katsoo seuraavaa:
1. MENETTELY
(1)
Komissio hyväksyi vuonna 1994 76 miljoonan euron pääomatuen, jonka Ranskan valtio oli myöntänyt Entreprise Minière et Chimique -yhtiölle (jäljempänä ’EMC’). EMC:n oli tarkoitus siirtää tuki Mines de Potasses d’Alsace -yhtiölle (jäljempänä ’MDPA’) pääomankorotuksena. Komissio totesi päätöksessään (2) toimenpiteen soveltuvan yhteismarkkinoille, sillä sen tarkoituksena oli korvata eläkkeelle jääneistä työntekijöistä aiheutuvat ylimääräiset sosiaalikustannukset (lämmitys, asuminen, erityiset työttömyysavustukset ja erorahakorvaukset), jotka MDPA:n oli suoritettava kaivostyöläisten erityisen oikeusaseman (3) vuoksi.
(2)
Komissio hyväksyi vuonna 1996 samoista syistä Ranskan valtion EMC:lle vuosina 1995, 1996, ja 1997 myöntämät kolme 38 miljoonan euron pääomatukea, (4) jotka EMC:n oli tarkoitus siirtää MDPA:lle pääomankorotuksina.
(3)
Ranskan viranomaiset ilmoittivat 7 päivänä joulukuuta 1998 kolmesta uudesta 42 miljoonan euron pääomatuesta, jotka aiottiin myöntää vuosina 1998, 1999 ja 2000 EMC:lle ja siirtää edelleen MDPA:lle. Ranskan mukaan kyseisten toimenpiteiden tarkoituksena oli korvata MDPA:lle sen sulkemisen yhteydessä aiheutuneet sosiaali- ja ympäristökustannukset.
(4)
Ranska toimitti komissiolle 22 päivänä tammikuuta 1999 lisätietoja, joiden mukaan EMC oli paitsi siirtänyt Ranskan myöntämän tuen EMC:lle, korottanut lisäksi tämän pääomaa joka vuosi vuodesta 1995. Ranskan viranomaiset ilmoittivat komissiolle 14 päivänä maaliskuuta 2000 päivätyllä kirjeellä, että osa vuonna 1998 ilmoitetuista tuista oli jo myönnetty yritykselle. Komissio ilmoitti 10 päivänä huhtikuuta 2000 päivätyssä vastauksessaan, että kyseiset tuet oli katsottava sääntöjenvastaisiksi.
(5)
Komissio ilmoitti Ranskalle 10 päivänä lokakuuta 2000 päivätyllä kirjeellä päätöksestään aloittaa perustamissopimuksen 88 artiklan 2 kohdassa tarkoitettu menettely, joka koskee edellä mainittuja toimenpiteitä. Päätös julkaistiin Euroopan yhteisöjen virallisessa lehdessä. (5) Komissio kehotti asianomaisia esittämään huomautuksensa kyseisistä tuista.
(6)
Komissio sai 28 päivänä marraskuuta 2000 sekä 21 ja 23 päivänä maaliskuuta 2001 huomautuksia Ranskan viranomaisilta. Ranskan viranomaiset ja komission edustajat tapasivat 2 päivänä joulukuuta 2004 pidetyssä kokouksessa. Ranska lähetti komissiolle tietoja 8 päivänä helmikuuta 2005 ja 23 päivänä syyskuuta 2005 päivätyillä kirjeillä.
2. KUVAUS TOIMENPITEISTÄ
2.1 Tuensaaja
(7)
MDPA hyödynsi Alsacessa sijaitsevaa sylviniittiesiintymää. Sylviniitistä saadaan kaliumkloridia, jota on käytetty vuodesta 1904 lannoitteena tai teollisuuden raaka-aineena. Ranska perusti vuonna 1967 EMC:n (6), joka on teollista ja kaupallista toimintaa harjoittava julkisoikeudellinen yhtiö, ja muutti MDPA:n osakeyhtiöksi, jolla on hallitus ja johtokunta (7) ja joka on EMC:n kokonaan omistama tytäryritys.
(8)
Esiintymän ehdyttyä MDPA sopi vuonna 1996 sosiaalisesta suunnitelmasta, jonka mukaan yhtiön toimintaa vähennettäisiin asteittain ja kaikki tuotantolaitokset suljettaisiin vuonna 2004. MPDA:n lisäksi EMC omisti tuolloin suoraan tai EMC Société Anonyme -holdingyhtiönsä (jäljempänä ”EMC SA”) kautta osuuksia myös joistakin muista yhtiöistä, jotka toimivat kemikaalien, rehun, ympäristön ja jätteenkäsittelyn aloilla.
(9)
Komissio katsoi muodollisen tutkintamenettelyn aloittamisesta tekemässään päätöksessä, että MPDA oli tutkittavina olevien toimenpiteiden ainoa edunsaaja. Tässä päätöksessä lähdetään samasta toteamuksesta. Ei ole mitään näyttöä siitä, että EMC:n tytäryritykset olisivat hyötyneet MDPA:lle myönnetystä tuesta. On erityisesti täysin selvää, että EMC siirsi kaikki varat MDPA:lle pääomankorotuksen muodossa.
(10)
Vuonna 2002 syttynyt tulipalo johti MDPA:n kaivostoiminnan ennenaikaiseen lopettamiseen. Yrityksen liiketoiminnan tarkoitusta muutettiin tämän tapauksen seurauksena. Kun MDPA perustettiin, sen tarkoituksena oli hyödyntää entiselle julkisoikeudelliselle yhtiölle Mines domaniales de potasse d’Alsacelle myönnettyjä kaliumsuolakaivoksia ja muita suolakaivoksia. MDPA:n yhtiöjärjestyksen 3 artiklaa muutettiin kuitenkin siten, että yrityksen liiketoiminnan tarkoituksena oli vastedes hoitaa Mulhousen pohjoispuolella sijaitsevien kaliumkarbonaattikaivosten sulkemiseen liittyvät tehtävät entisten louhimoiden, niiden laitteistojen sekä lisä- ja ulkorakennusten osalta.
(11)
Kyseiset tehtävät liittyvät pääasiassa henkilöstön uudelleenkoulutuksen tukemiseen ja kaivosalueiden kunnostamiseen, muuttamiseen turvallisiksi ja myymiseen. MDPA lakkautetaan kyseisen vaiheen päätteeksi eli suunnitelmien mukaan vuoden 2009 lopulla.
(12)
EMC siirsi 1 päivänä tammikuuta 2005 osuutensa MDPA:n pääomasta valtiolle maksutta (8).
2.2 Tuet
(13)
Ranska maksoi vuonna 1998 ilmoitetut tuet (eli 42 miljoonaa euroa vuosina 1998, 1999 ja 2000) MDPA:lle odottamatta komission päätöstä. Kyseiset tuet ovat sen vuoksi sääntöjenvastaisia.
(14)
Jotta MDPA voisi jatkaa toimintaansa vuoteen 2004, jolloin kaivokset oli määrä sulkea, EMC korotti vuodesta 1996 vuosittain tytäryrityksensä pääomaa tämän edeltävällä tilikaudella toteamia tappioita vastaavalla määrällä. Taulukon 1 mukaan MDPA:lle tämän mukaisesti maksetut määrät ylittivät vuonna 1996 tehdyssä komission päätöksessä hyväksytyt ja kaudelle 1998-2000 ilmoitetut tukimäärät.
Taulukko 1: MDPA:lle vuosina 1996-2000 myönnetyt ilmoittamatta jätetyt tuet
milj. euroa
1995
1996
1997
1998
1999
2000
Vuonna 1996 tehdyllä komission päätöksellä hyväksytyt tuet
38
38
38
Vuosina 1998-2000 ilmoitetut tuet = Toimenpide 1
42
42
42
MDPA:n toiminnan tulos
-84
-95
- 128
- 118
-96
-86
EMC:n pääomankorotukset MDPA:n hyväksi
0
84
98
128
117
79
Toimenpide 2
0
46
59
86
75
37
3. PÄÄTELMÄ
(15)
Komissio toteaa, että tuensaaja on vastedes kokonaan Ranskan valtion omistuksessa, että se on lopettanut kaiken taloudellisen toiminnan kaliumkarbonaatin alalla eikä kaivoksia aiota avata uudelleen. MDPA:n olemassaolon ainoana tarkoituksena on saattaa loppuun kaivostoiminnan lopettamiseen liittyvät tehtävät ja erityisesti mukauttaa kaivosalue turvallisuus- ja ympäristönsuojeluvaatimuksiin. Viimeksi mainittu vastuualue kuuluisi joka tapauksessa valtiolle, jos MDPA olisi lakkautettu. (9) Kun nämä tehtävät on täytetty, MDPA lakkautetaan.
(16)
Tarkasteltavana olevassa tapauksessa turvallisuuden ylläpitoon ja ympäristöönsuojeluun liittyvä MDPA:n toiminta ei ole luonteeltaan sellaista taloudellista toimintaa, johon olisi perusteltua soveltaa perustamissopimuksen kilpailusääntöjä. Komissio päättelee sen vuoksi, että jos toimenpiteet 1 ja 2 ovat tuoneet etua MDPA:lle ja vääristäneet kilpailua, kilpailun vääristyminen päättyi sen jälkeen kun MDPA:n oli lopettanut kaupallisen toiminnan harjoittamisen ja kaivokset oli suljettu. Komissio ottaa huomioon myös sen, että MDPA:n pääoma siirrettiin valtiolle maksutta. Tästä seuraa, että komission päätöksellä siitä, onko tarkasteltavissa toimenpiteissä kyse tuesta ja soveltuvatko toimenpiteet yhteismarkkinoille, ei olisi minkäänlaisia käytännön vaikutuksia.
(17)
EY:n perustamissopimuksen 88 artiklan 2 kohdan nojalla aloitettu muodollinen tutkintamenettely on sen vuoksi muuttunut tarpeettomaksi,
ON TEHNYT TÄMÄN PÄÄTÖKSEN
1 artikla
Mines de Potasse d’Alsace -yritystä koskeva muodollinen tutkintamenettely, joka aloitettiin 10 päivänä lokakuuta 2000 perustamissopimuksen 88 artiklan 2 kohdan nojalla, lopetetaan.
2 artikla
Tämä päätös on osoitettu Ranskan tasavallalle.
Tehty Brysselissä 9 päivänä marraskuuta 2005.

Labels: 4
18
19
14